
בתוקף סמכותה לפי סעיפים 68 ו-88 לתקנון המועצות המקומיות (יהודה והשומרון), התשמ"א-1981, מתקינה המועצה המקומית אלפי מנשה חוק עזר זה:

הגדרות 
1. 	בחוק עזר זה -
"המועצה" - המועצה המקומית אלפי מנשה;
"ראש המועצה" - לרבות אדם שראש המועצה העביר אליו בכתב את סמכויותיו לפי חוק עזר זה, כולן או מקצתן;
"בעל" - המקבל או הזכאי לקבל הכנסה מהנכס או שהיה מקבלה אילו היו נותנים לו הכנסה, בין בזכותו הוא ובין כבא-כוח או כנאמן, בין שהוא הבעל הרשום ובין שאיננו הבעל הרשום; ולגבי מקום מושכר גם שוכרו של המקום. לגבי בית משותף או בית שיש בו מספר דיירים - כל אחד מהדיירים המתגוררים בבית לרבות שוכר;
"מקלט" - מבנה או מקום אחר שהותקן לשמש כמקלט.
"נכס" - מקרקעין או מבנה, בין תפוס ובין פנוי, בין ציבורי ובין פרטי.
תקינות המקלט ונקיונו
2. 	א.	בעל נכס יחזיק את המקלט המצוי ברשותו במצב תקין ונקי המאפשר שימוש בו בכל עת שיהיה צורך בכך.
ב. 	בעל נכס יעשה כל תיקון ושינוי שנחוץ לשם מילוי החובה האמורה בסעיף קטן (א) כפי שידרש בכתב ע"י ראש המועצה.
החובה למלא את הדרישה
3. 	א.	בעל נכס שנמסרה לו דרישה כמפורט בסעיף 2 (ב) חייב למלא אחריה לכל פרטיה, לשביעות רצונו של ראש המועצה, תוך הזמן שנקבע על ידו בדרישה.
ב.	לא קיים בעל הנכס את הדרישה כמפורט בסעיף 2(ב) או ביצע את המפורט בה שלא לפי התנאים, הפרטים והאופן המפורטים בה, רשאי ראש המועצה לבצע את המפורט בהודעה ולגבות את הוצאת הביצוע. ביצוע כאמור לא יגרע מאחריותו של בעל הנכס כאמור בסעיף קטן (א).
החובה למלא את הדרישה
4. 	א.	ראש המועצה רשאי להכנס בכל עת סבירה לנכס או למקלט לבדוק את המקלט או כדי לעשות כל הדרוש כדי לברר אם קוימו הוראות חוק עזר ולנקוט בכל הצעדים הדרושים לקיומן.
ב.	בעל נכס שנדרש לכך ע"י ראש המועצה, חייב לעשות את כל הדרוש על מנת לאפשר לראש המועצה לבצע את האמור בסעיף קטן (א).
עונשין
(תיקון התשנ"ב)
5. 	העובר על הוראה מהוראות חוק עזר זה או המפריע לראש המועצה בביצוע הוראות חוק עזר זה דינו - קנס 900 ש"ח, ואם היתה העבירה עבירה נמשכת, דינו קנס 36 ₪ לכל יום שבו העבירה נמשכת אחרי שנמסרה לו עליה הודעה בכתב מאת ראש המועצה או אחרי הרשעתו.

שלמה קטן
ראש המועצה המקומית 
אלפי מנשה

נתאשר,  2.5.1986

שלמה עמר, הממונה 


